b'\n_START_ARTICLE_\nPape\xc5\xbe Evarist\n_START_SECTION_\n\xc5\xbdivljenjepis\n_START_PARAGRAPH_\nEvarist (Liberianov katalog ga imenuje Arist) je bil sin helenisti\xc4\x8dnega Juda iz Betlehema, rojen v Antiohiji v Siriji. Kot rimski \xc5\xa1kof je razdelil Rim na sedem diakonatov. Rim je tako razdelil na 25 \xc5\xbeupnij. V Rimu je vladal kot pape\xc5\xbe osem let. V njegovem \xc4\x8dasu so v Rim pripeljali svetega \xc5\xa1kofa Ignacija Antiohijskega, da bi ga kot kristjana vrgli pred zveri. Evarist je verjetno pretrpel mu\xc4\x8deni\xc5\xa1tvo za \xc4\x8dasa cesarjev Trajana ali Hadrijana. Pokopan je v Vatikanu, blizu groba svetega Petra. Dva dekretala, ki mu jih pripisuje Psevdo-Izidor, nista pristna.\n_START_SECTION_\nOcena\n_START_PARAGRAPH_\nZanesljivo je torej, da se je Evarist rodil v 1. stoletju, da je bil 4. naslednik apostola Petra kot pape\xc5\xbe v Rimu, in da je pokopan blizu groba apostola Petra v Vatikanu. Nekateri zgodovinarji pa nasprotujejo trditvi, da je umrl mu\xc4\x8deni\xc5\xa1ke smrti in tudi nekaterim drugim podatkom. Ker je njegov god ohranjen kot pape\xc5\xbea in mu\xc4\x8denca 26. oktobra, to govori v prid tezi o njegovem mu\xc4\x8deni\xc5\xa1tvu, \xc4\x8deprav Irenej tega ne omenja._NEWLINE_Navadno se zgodovinsko jedro skriva tudi v legendah. Skozi burno zgodovino, zlasti zaradi preganjanj, se je mnogo virov iz prvih stoletij kr\xc5\xa1\xc4\x8danstva izgubilo; ostalo pa je bogato izro\xc4\x8dilo. Kakor so se nekdaj nekateri nagibali k nekriti\xc4\x8dnemu sprejemanju vseh legendarnih podatkov, tako danes gredo v drugo skrajnost, da dvomijo v vse izro\xc4\x8dilo, ki ga ne potrjujejo izkopanine (historizem). Resnica je nekje v sredini.'